খাসা কাঁসা  তালা খুলে ঘরের আলোটা যেই জ্বাললেন সুকান্ত বণিক, চোখ প্রায় ধাঁধিয়ে গেল চকচকে সোনালি রঙে। মনে হলো, সোনার তৈরি ভাস্কর্যে ভরা কোনো জাদুঘরে  বুঝি দাঁড়িয়ে আছি। আসলে এটা কাঁসার তৈরি নানা রকম শিল্পকর্মের একটা শোরুম।  ধামরাইয়ে মাটির পর যাই কাঁসার সন্ধানে। কয়েকজন কাঁসার শৈল্পিক জিনিসপত্র বানান। এর মধ্যে রথখোলার কায়েতপাড়ার সুকান্ত বণিকের কারখানার কথাই সবাই বললেন। কায়েতপাড়া ঢুকতেই রাস্তাঘেঁষা মন্দিরের চাতালে দেখা গেল বিশাল এক রথ। জানা গেল, এটা ভারত সরকারের উপহার। কিছুটা এগোতেই সাবেকি আমলের দোতলা বাড়ি। বারান্দাতেই দেখা সুকান্তের সঙ্গে। এটাই তাঁর বাড়ি, শোরুম, কারখানা-সবকিছু।  কাঁসার হাতি, ঘোড়া, পালকি, দাবার সেট, সেনাবাহিনী, বুদ্ধমূর্তি,  রাধাকৃষ্ণ, নৌকা, হাতিবহর-কী নেই সুকান্তর এখানে! পাল সম্প্রদায়ের ২২ জন কারিগরকে দিয়ে কাজ করান। সব নতুন। কিছু চকচকে, আবার কাঁসার কিছু শিল্পকর্মে প্রাচীনত্বের ছোঁয়া। থালা, বাটি, কলসি-আগে কাঁসা দিয়ে গেরস্থালির জিনিসপত্রই হতো এখানে। ১৯৭৫ সালের পর থেকে শুরু হয়েছে মূর্তি বা শিল্পকর্ম তৈরি। জানালেন সুকান্ত বণিক।  ২০০ বছরের পুরোনো পারিবারিক এই ব্যবসা। লালবিহারী বণিক, শরৎচন্দ্র বণিক, সর্বোমোহন বণিক, ফণিভূষণ বণিকের পর রাষ্ট্রবিজ্ঞানে স্নাতকোত্তর ডিগ্রিধারী সুকান্ত বণিক এখন ধরেছেন এই ব্যবসার হাল। আর চালাচ্ছেনও ভালো।  দেশি-বিদেশি ক্রেতা তাঁর। বললেন, ৫০০ বছর আগের লস্ট ওয়াক্স পদ্ধতিতে কাঁসার শিল্পকর্ম তৈরি করা হয় এখানে। মৌচাকের মোম আর প্যারাফিনের মিশেল দিয়ে প্রথমে যেকোনো জিনিসের আদলটা গড়া হয়। এর ওপর তিন স্তরে দেওয়া হয় মাটি। সেটা শুকিয়ে গেলে পোড়ানোর কাজ। আগুনের তাপে মোম গলে বেরিয়ে আসে। এরপর মাটির ফাঁপা অংশে ১০০০ ডিগ্রি সেলসিয়াস তাপমাত্রায় গলিত কাঁসা ঢেলে দেওয়া হয়। একদম শুরুতে মোম যে আদলে ছিল, সেটাই তৈরি হয় কাঁসায়। তারপর ওপরের মাটি ভেঙে ফেলা হয়। সবশেষে ফিনিশিংয়ের কাজ করেন কারুশিল্পী।  এ তো গেল ভরাট কাঁসার জিনিস তৈরির  নিয়ম। সুকান্ত জানালেন, বড় বড় যেসব মূর্তি বা অন্য কিছু কাঁসা দিয়ে তৈরি করা হয়, সেগুলোর ভেতরটা থাকে ফাঁপা। সেটা তৈরির পদ্ধতি হলো, প্রথমে খড় দিয়ে মূর্তির কাঠামো বানানো হয়। খড় লেপা হয় মাটি দিয়ে। এই ধাপে আদলটা এসে যায়। মোমের পাত দিয়ে এই আদলটা ঢেকে দেওয়া হয়। তার ওপর আবার কাদামাটির প্রলেপ। শুকানো হলে আগুনে পোড়ানোর পালা। দুই পরত মাটির মাঝখান থেকে বেরিয়ে আসে মোম। সেই ফাঁকা অংশে ঢালা হয় কাঁসা।  কাঁসা আর পিতলের পার্থক্যও জানা হলো। কাঁসা হলো রাং ও তামার মিশ্রণ। আর পিতল তামা ও দস্তার মিশেলে তৈরি হয়। কাঁসার দাম এখন  প্রতি কেজি এক হাজার ১০০ টাকা, পিতল ৪০০ টাকা। কাঁসায় সব খাবার রাখা যায়, কোনো রাসায়নিক বিক্রিয়া হয় না। কাঁসার শব্দটাও হয় খুব ভালো।  কথা বলতে বলতে সুকান্ত একটা কাঁসার কারুকাজ করা বাটি হাতে নিলেন। কাঠের একটা হামানদিস্তা হাতে নিলেন। ধীরে ধীরে ঘোরাতে লাগলেন বাটিটার কিনারা ধরে। প্রথম গুঞ্জন শুরু হলো। এরপর গম গম, বাড়তে থাকে আওয়াজ। মেডিটেশন করার জন্য এটা বেশ কার্যকর। আমাদের জন্য ধ্যানস্থ হতে অবশ্য এই বিশেষ বাটির দরকার হয় না। চোখ আটকে যায় কাঁসায় করা দুর্দান্ত সব কারুকাজে। মুগ্ধ দৃষ্টিতে অপলক বিস্ময়ে শুধুই তাকিয়ে  থাকি। পালদের শৈল্পিক নকশায় যেন আমাদের ধ্যানস্থ করে ফেলে।